Diari Oficial de la Generalitat Valenciana


Sumari del DOGV 4133, del 22-11-2001 (2001/11481)

ORDRE de 15 de novembre de 2001, del conseller d'Economia, Hisenda i Ocupació, per la qual es regulen els valors facials dels cartons de bingo.
-----------------------------------------------------------------------------------------------------------------------------------------------

### Dades del document

Número de DOGV
:   4133

Data del DOGV
:   22-11-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/11417


Data del document
:   15-11-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * legislació
    * fiscalitat
    * establiment de jocs
    * joc d'atzar

ORDRE de 15 de novembre de 2001, del conseller d'Economia, Hisenda i Ocupació, per la qual es regulen els valors facials dels cartons de bingo. [2001/A11256]
  
Les ordres de 9 de febrer i 19 de juliol, de la Conselleria d'Economia i Hisenda, regulaven la utilització dels distints valors facials dels cartons de bingo, en desplegament de la de 13 de setembre de 1993, que fixava el seu valor facial.
  
La diversitat de valors facials dels cartons de bingo, atés el temps transcorregut des de l'entrada en vigor de les normes legals esmentades, ha produït que determinats cartons, pel seu valor facial, hagen tingut poca acceptació entre els jugadors, al mateix temps que altres han deixat de ser utilitzats en la majoria de les comunitats autònomes; cosa que fa aconsellable la seua regulació, fixant per una banda uns nous valors facials, adequant-los a la realitat economicosocial actual, atés el temps transcorregut i que és indispensable adequar-los a la moneda euro, d'acord amb el que disposa la Llei 46/1998, de 17 de desembre, sobre la introducció de l'euro.
  
D'altra banda, l'aplicació de la Llei 46/1998 esmentada obliga a l'adequació dels sistemes informàtics de joc i el de verificació de dades; per això, amb la finalitat de comprovar-ne el correcte funcionament, es considera convenient posposar l'efectivitat de la present norma des de la seua entrada en vigor un temps raonablement breu, però que siga suficient per a la comprovació i constatació per personal tècnics, evitant, en la mesura del que siga possible, anomalies no desitjades i sempre perjudicials per al desenvolupament normal del joc del bingo.
  
Per últim, es regula la inclusió en els cartons del joc del bingo de la llegenda: «Aquest joc pot produir ludopatia», en compliment del que han disposat les Corts Valencianes.
  
Per tot això, i fent ús de l'autorització continguda en la disposició final primera del Decret 75/1993, de 28 de juny, del Consell de la Generalitat Valenciana, i de la facultat establida en la disposició addicional primera del Reglament del Joc del bingo, amb l'acord previ favorable de la Comissió del Joc, en la reunió realitzada el dia 9 de novembre de 2001,
  
ORDENE
  
Article únic
  
Es modifica l'article 2 de l'Ordre de 19 de juny de 1994, que queda redactat de la manera següent:
  
Article 2
  
«Les partides de joc que es realitzen en totes i cadascuna de les sales de bingo existents en l'àmbit territorial de la Comunitat Valenciana es podran desenvolupar per mitjà de la utilització de cartons de valor facial de 1,5, 2, 3 i 5 euros, i quedarà a lliure disposició de les sales la seua utilització durant les sessions de joc».
  
En tots els cartons haurà de figurar la llegenda: «Aquest joc pot produir ludopatia».
  
DISPOSICIONS FINALS
  
Primera
  
S'autoritza la Comissió Tècnica del Joc per a dictar les instruccions necessàries per al compliment del que disposa la present ordre.
  
Segona
  
La present ordre en vigor l'endemà de la publicació en el Diari Oficial de la Generalitat Valenciana, encara que la seua efectivitat tindrà lloc el dia 9 de gener de 2002.
  
València, 15 de novembre de 2001
  
El conseller d'Economia, Hisenda i Ocupació,
  
VICENTE RAMBLA MOMPLET